Foto’s: Dís hoe sterre skitter by OscarsNatalie Portman. (Foto: Jordan Strauss/Invision/AP) Alle oë was weer op die bekendes van Hollywood en hul uitrustings op die rooi tapyt by die 92ste Oscars-prysaand Sondag in Kalifornië, VSA. Vir dié glansgeleentheid het bekendes by die Dolby-teater in Los Angeles bymekaar gekom en die toekenningseisoen behoorlik afgesluit met ŉ kombinasie van klassieke patrone en uitstaanstukke. Billy Porter het geskitter in ŉ oranjegoud Giles Deacon- aandrok met die Cupola-kamer in die Kensington-paleis in Londen as inspirasie. Die Noorweegse sangeres Aurora het weggebreek van konvensie met ŉ los broek, ŉ tuniek-top en hooftooisel met ŉ blomontwerp terwyl aktrises soos Kaitlyn Dever en Charlize Theron in tydlose tabberds gespog het. Die Amerikaanse sangeres Janelle Monae het monde laat oophang in ŉ silwer Ralph Lauren- rok wat ongeveer 170,000 Swarovski-kristalle insluit. Dit was egter aktrise Natalie Portman wat dié geleentheid gebruik het om meer as net haar sin vir styl ten toon te stel. Portman het gespog met ŉ Maria Grazia Chiuri- skouermantel met die name van vroueregisseurs wat nie deur die Oscars erken is nie, daarop geborduur. Kyk hier hoe die bekendes op die rooi tapyt gelyk het: